**Talousvaliokunnan mietintö 5/2015 edustaja-aloitteesta 1/2015 ja hiippakuntavaltuustoesityksestä 3/2015**

**Kustannustehokkaiden seurakuntien ja seurakuntayhtymien vapaaehtoinen liittyminen Kipaan**

Asianumero 2015−00244

**Kirkon palvelukeskuksen asiakkaaksi liittymistä koskevan aikataulun tarkistaminen (Porvoon hiippakunta)**

Asianumero 2015−00411

Kirkolliskokous on täysistunnossaan toukokuun 8. päivänä 2015 lähettänyt edustaja-aloitteen 1/2015 ja marraskuun 3. päivänä 2015 hiippakuntavaltuustoesityksen 3/2015 talousvaliokunnan valmisteltavaksi.

Valiokunta on kuullut asiantuntijoina Kirkon palvelukeskuksen johtaja Seija Mäenpäätä ja kirkkoneuvos Leena Rantasta.

**Edustaja-aloitteen pääasiallinen sisältö**

Kirkolliskokousedustaja Peter Lindbäck on tehnyt kaksiosaisen edustaja-aloitteen.

Ensisijaisesti aloitteen tekijä ehdottaa, että Kirkon palvelukeskuksen asiakkaaksi liittyminen olisi vapaaehtoista niille seurakuntatalouksille, joilla on kustannustehokas ja toimiva taloushallinto. Aloitteen mukaan monille seurakunnista asiakkaaksi liittyminen on aiheuttanut suuria ongelmia ja lisäkustannuksia.

Toiseksi, ellei kirkolliskokous puolla edellä esitettyä ensisijaista aloitetta, aloitteen tekijä odottaa, että edellä mainitut seurakuntataloudet voisivat lykätä liittymistään Kirkon palvelukeskuksen asiakkaaksi ajankohtaan, jolloin on olemassa molemminpuoliset edellytykset niin seurakuntatasolla kuin keskushallinnon tasolla toimia Kirkon palvelukeskuksen lupaamien ja osoittamien päämäärien mukaisesti, mukaan lukien todelliset säästöt yksittäisille seurakunnille ja seurakuntayhtymille.

**Hiippakuntavaltuustoesityksen pääasiallinen sisältö**

Porvoon hiippakunnan hiippakuntavaltuusto esittää kirkolliskokoukselle, että Kirkon palvelukeskukseen liittymisen aikataulua tarkistetaan siten, että palvelukeskukselle varataan aikaa saada palvelunsa toimimaan kitkattomasti jo asiakkaina olevien seurakuntatalouksien kanssa ennen kuin palvelun piiriin otetaan uusia seurakuntatalouksia. Seurakuntatalouksille, jotka eivät vielä ole palvelukeskuksen asiakkaina, annetaan mahdollisuus lykätä liittymistä halutessaan jopa kolmella vuodella.

**Talousvaliokunnan kannanotto**

Seurakuntien asiakkuus Kirkon palvelukeskuksessa perustuu kirkkolakiin, jonka nojalla kaikkien seurakuntatalouksien on liityttävä Kirkon palvelukeskuksen asiakkaaksi. Lakia muuttamatta vapaaehtoinen asiakkuus ja liittymisen myöhentäminen ei ole mahdollista.

Kirkon keskusrahasto on saanut Kirkon palvelukeskusta koskevan arvonlisäverotusta koskevan ennakkoratkaisun, jossa todetaan, että kyseessä ei ole arvonlisäverolain 1 §:n 1 momentin 1 kohdassa mainittua liiketoiminnan muodossa harjoitettua toimintaa.

Ennakkoratkaisun perusteluissa mainitaan, että perittävä palvelumaksu perustuu omakustannehintaan. Maksuilla ei ole tarkoitus kerätä ylijäämää kirkon keskusrahastolle.

Perusteluissa viitataan myös siihen, että palvelukeskus hoitaa kirjanpidon ja palkanlaskennan tehtävät kaikkien kirkon talousyksiköiden puolesta, ja että seurakuntien tulee siirtää kirjanpidon ja palkanlaskennan tehtävät palvelukeskuksen hoidettavaksi viiden vuoden siirtymäkauden aikana (2012–2017). Kirkkohallituksen ja seurakuntien katsotaan toimivan viranomaisen ominaisuudessa, kun osa seurakuntien taloushallinnon tehtävistä siirretään lain nojalla kirkkohallituksen tehtäväksi ja kun suoritettavista palveluista peritään maksu. Palvelukeskus ei tarjoa palveluja ulkopuolisille tahoille, vaan toiminnot käytetään yksinomaan kirkon talousyksiköiden piirissä.

Talousvaliokunta toteaa, että yksi keskeisistä syistä, jonka vuoksi Kirkon palvelukeskuksen palvelumaksuihin ei tarvitse sisällyttää arvonlisäveroa, on se että kaikkien seurakuntatalouksien on lain mukaan velvollisuus siirtyä palvelukeskuksen asiakkaiksi. Siksi yhdenkin seurakuntatalouden jääminen palvelukeskuksen asiakkuuden ulkopuolelle muodostaa suuren riskin sille, että palvelukeskuksen palvelumaksut muuttuisivat kilpailulainsäädännön perusteella arvonlisäverollisiksi.

Koko kirkon yhteiset taloushallinnon tietojärjestelmät takaavat sen, että yksittäisten seurakuntatalouksien ei enää jatkossa tarvitse investoida omiin kirjanpidon ja palkanlaskennan ohjelmistoihin. Asiakkaaksi liittymisvaiheessa osa seurakuntatalouksista on palkannut tilapäistä henkilöstöä ja omien järjestelmiensä liittämisestä palvelukeskuksen järjestelmiin on aiheutunut kustannuksia.

Kirkon palvelukeskuksen asiakkailla on mahdollista saada oman toiminnan kehittämiseen tukea palvelukeskuksen toimesta. Asiakkuuden myötä seurakunnat ovat onnistuneet kehittämään omia taloushallinnon prosesseja ja löytämään säästöjä.

Kirkon palvelukeskuksen toimivuutta ei voi vielä kokonaisuudessaan arvioida, koska viisi vuotta kestävä siirtymäkausi on vielä meneillään. Siirtymäkauden aikana palvelukeskuksen prosessit ja järjestelmät ovat kehittyneet. Kirkon palvelukeskuksen suorittamien asiakaskyselyjen mukaan asiakastyytyväisyys on kehittynyt myönteiseen suuntaan. Asiakkaiden vastaanottoprosessia on kehitetty ja asiakkaat kokevat sen hyvin toimivaksi. Talousvaliokunnan saaman selvityksen mukaan Kirkon palvelukeskuksella on hyvät valmiudet ottaa loput asiakkaat vastaan suunnitellussa aikataulussa.

Talousvaliokunta on saanut selvityksen ruotsinkielisen palvelun nykytilasta. Palvelukeskuksen Porvoon toimipiste avattiin 2013 syyskuussa. Tällä hetkellä asiakkaana on 13 ruotsinkielistä seurakuntataloutta. Lisäksi asiakkaana olevissa muissa seurakuntayhtymissä on yhteensä 17 ruotsinkielistä seurakuntaa. Palvelukeskuksen palvelut on saatavilla ruotsinkielellä. Ohjelmien käyttäjä valitsee itse suomen tai ruotsin käyttökieleksi. Palvelukeskus on perustanut myös kielityöryhmän, joka seuraa ruotsinkielisen palvelun toimivuutta.

**Talousvaliokunnan esitys**

Edellä esitetyin perustein talousvaliokunta esittää, että kirkolliskokous jättää

edustaja-aloitteen 1/2015 ja hiippakuntavaltuustoesityksen 3/2015 raukeamaan.

Turussa 4. päivänä marraskuuta 2015

Talousvaliokunnan puolesta

Pertti Simola Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Simola sekä jäsenet Alasalmi, Jalava A., Kauranen, Koskelo, Kultima, Mäkinen, Paananen, Peräaho, Rajala, Rönkä (osittain), Sahi, Salmi, Silfverhuth, Sorvari, Tähtinen ja Westerlund.